# Societat de lingüística romànica

La Société de linguistique romane (en català, Societat de Lingüística Romànica) és una associació acadèmica que té per objectiu la promoció dels estudis sobre lingüística romànica.

## Història i activitats

La Société de linguistique romane és una associació acadèmica fundada per Adolphe Terracher i Oscar Bloch a París el 1924 i que associà aleshores un centenar de romanistes d'uns vint països diferents. En els seus estatuts, s'especifica que és una societat que té per objectiu reunir les persones o institucions que s'interessen pels estudis de lingüística i filologia romàniques i volen contribuir a desenvolupar-los, així com publicar la Revue de Linguistique Romane i organitzar els congressos internacionals de Lingüística i Filologia Romàniques.
La Société de Linguistique Romane organitza cada tres anys el Congrés Internacional de Lingüística i Filologia Romàniques. L'organització de congressos periòdics s'aturà durant la segona Guerra Mundial i l'associació no en va reprendre el ritme fins a 1953 amb el VII Congrés de Lingüística Romànica celebrat a Barcelona. Els darrers congressos han estat celebrats a València (2010), Nancy (2013), Roma (2016) i Copenhaguen (2019).
També publica, des de 1925, la Revue de Linguistique Romane on apareixen articles de recerca sobre lingüística romànica (sobre totes les llengües i des de totes les aproximacions metodològiques) i ressenyes. Els textos s'accepten en qualsevol llengua romànica; la revista apareix en dos fascicles anuals, el juny i el desembre. El Secretari-Administrador de la Societat és el director de la revista.
El 2014 la societat tenia 1029 membres, dels quals 602 eren membres individuals, de 34 països diferents, i 427 eren biblioteques i institucions, de 45 països diferents.

## Presidents de la Société de linguistique romane

* Ferdinand Brunot, de 1924 a 1928
* Karl Jaberg, de 1928 a 1930
* Giulio Bertoni, de 1930 a 1932
* Mario Roques, de 1932 a 1934
* Ramón Menéndez Pidal, de 1934 a 1937
* Mario Roques, de 1937 a 1940 i de 1953 a 1961
* Walther von Wartburg, de 1962 a 1965
* John Orr, de 1965 a 1966
* Antoni Maria Badia i Margarit, de 1966 a 1968, vicepresident i president en funcions per la mort de John Orr i de l'altre vicepresident Angelo Monteverdi (1967), i de 1968 a 1971
* Kurt Baldinger, de 1971 a 1974
* Bernard Pottier, de 1974 a 1977
* Manuel Alvar, de 1977 a 1980
* Eugenio Coseriu, de 1980 a 1983
* Aurelio Roncaglia, de 1983 a 1986
* Max Pfister, de 1986 a 1989
* Robert Martin, de 1989 a 1992
* Gerold Hilty, de 1992 a 1995
* Alberto Varvaro, de 1995 a 1998
* Marc Wilmet, de 1998 a 2001
* Günter Holtus, de 2001 a 2004
* Emilio Ridruejo, de 2004 a 2007
* Maria Iliescu, de 2007 a 2010
* Jean-Pierre Chambon, de 2010 a 2013
* David A. Trotter, de 2013 a 2015 (vicepresidents Roberto Antonelli i Fernando Sánchez Miret, en funcions per la mort de David Trotter (agost 2015))
* Roberto Antonelli, de 2016 a 2019
* Fernando Sánchez Miret de 2019-

## Congressos de la Société de linguistique romane

* I Dijon (1928), organitzat per Adolphe Terracher
* II Sion / Disentis / Coira (1930), organitzat per Karl Jaberg i Jakob Jud. Congrés amb tres seus en els tres dominis lingüístics romànics de Suïssa.
* III Roma (1932), organitzat per Giulio Bertoni
* IV Bordeus (1934), organitzat per Adolphe Terracher
* V Niça (1937), organitzat per Mario Roques
* VI Lieja (1951), organitzat per Maurice Delbouille, per reprendre l'activitat després de la Guerra Mundial
* VII Barcelona (1953), organitzat per Antoni Griera i, principalment, per Antoni M. Badia i Margarit
* VIII Florència (1956), organitzat per Angelo Monteverdi
* IX Lisboa (1959), organitzat per Luís F. Lindley Cintra
* X Estrasburg (1962), organitzat per Georges Straka
* XI Madrid (1965), organitzat per Antonio Quilis
* XII Bucarest (1968), organitzat per Marius Sala
* XIII Québec (1971), organitzat per Jean-Denis Gendron i Marcel Boudreau
* XIV Nàpols (1974), organitzat per Alberto Varvaro
* XV Rio de Janeiro (1977), organitzat per Celso Ferreiro da Cunha
* XVI Palma (1980), organitzat per Francesc de Borja Moll i Aina Moll Marquès
* XVII Ais de Provença (1983), organitzat per Jean-Claude Bouvier
* XVIII Trèveris [Trier] (1986), organitzat per Dieter Kremer
* XIX Santiago de Compostel·la (1989), organitzat per Ramón Lorenzo
* XX Zuric (1992), organitzat per Gerold Hilty
* XXI Palerm (1995), organitzat per Giovanni Ruffino
* XXII Brussel·les (1998), organitzat per Marc Wilmet
* XXIII Salamanca (2001), organitzat per Carmen Pensado i Emilio Ridruejo
* XXIV Aberystwyth (2004), organitzat per David Trotter
* XXV Innsbruck (2007), organitzat per Maria Iliescu, Heidi Siller-Runggaldier i Paul Danler
* XXVI València (2010), organitzat per Emili Casanova
* XXVII Nancy (2013), organitzat per l'ATILF (CNRS - Universitat de la Lorena), presidit per Jean-Pierre Chambon
* XXVIII Roma (2016), organitzat per Roberto Antonelli.
* XXIX Copenhaguen (2019), organitzat per Lene Schøsler

## Enllaços externs

* «Pàgina web de Société de Linguistique Romane» (en francès). [Consulta: 24 novembre 2014].

## Referències

* ↑ «web de la Société de linguistique romane» (en francès). [Consulta: 25 novembre 2014].
* ↑ «Estatuts de la Societat» (en francès). [Consulta: 26 novembre 2014].
* ↑ «pàgina web del Congrés de Lingüística i Filologia Romàniques de València». [Consulta: 25 novembre 2014].
* ↑ «Pàgina web del Congrès International de Linguistique et Philologie Romanes de Nancy» (en francès). [Consulta: 25 novembre 2014].
* ↑ «Pàgina web de la Revue de Linguistique Romane» (en francès). [Consulta: 25 novembre 2014].
* ↑ «Pàgina web del Congrès International de Linguistique et Philologie Romanes de Roma» (en italià). Arxivat de l'original el 2017-11-14. [Consulta: 21 maig 2016].
* ↑ http://www.slir.org/cilpr-2019-copenhague/